Rīgā, 2024.gada 5.aprīlī

Privātās sākumskolas “Namiņš” izglītojamo vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Privātā sākumskola ”Namiņš” ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, ,,Kvalitatīvas mācības”, “Iekļaujoša vide”, “Laba pārvaldība” kopējais kvalitātes līmenis katrā no jomām ir “labi” [[1]](#footnote-1), kas nozīmē, ka izglītības iestāde ievieš nepieciešamās pārmaiņas un ņem vērā mūsdienu prasības, iestādes vadītājai ir zināšanas, kompetences un izpratne par aktuālajiem izglītības attīstības un kvalitātes jautājumiem:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

1. Šīs izglītības iestādes stiprā puse ir iestādes labvēlīgais mikroklimats, ko raksturo visu pušu savstarpējā sadarbība, atbalsts, cieņpilnas attiecības un komunikācija, atvērtība un tolerance, kā arī iestādes izveidotā sistēma ārpusstundu pasākumu mērķtiecīgai integrēšanai ikdienas mācību un audzināšanas procesā, attīstot izglītojamo piederības sajūtu izglītības iestādei.
2. Kā svarīgākos turpmākajos gados izglītības iestādei veicamos darbus akreditācijas ekspertu komisija ir noteikusi mācību procesā īstenot diferenciāciju un individualizāciju, nodrošināt pāreju no pedagogcentrēta uz izglītojamo centrētu mācību procesu, pilnveidot un dažādot atgriezeniskās saites sniegšanu ikdienas mācību procesā, mērķtiecīgi un efektīvi iesaistīt visas mērķgrupas iestādes pašvērtēšanas, attīstības un citos ar iestādi saistītos procesos, deleģēt pienākumus un atbildību pedagogiem, lai veicinātu iesaistīto aktīvu darbību un līdzatbildību par izglītības iestādē notiekošajiem procesiem, veidotu visiem vienotu izpratni par kopīgi sasniedzamajiem rezultātiem, kā arī sadarbībā ar izglītības iestādes ēkas īpašnieku plānot un nodrošināt mācību priekšmeta „Dizains un tehnoloģijas” kabineta fiziskās vides uzlabošanu atbilstoši prasībām.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar izglītības iestādes vadītāju/ dibinātāju, vadītājas vietniekiem, pirmsskolas izglītības metodiķi, pedagogiem, izglītojamiem, izglītojamo vecākiem.
  2. 8 pedagogu mācību stundu un 2 pedagogu rotaļnodarbību (fragmentāra) vērošana.
  3. Izglītības iestādes apskate kopā ar iestādes izglītojamiem, vadītājas vietnieku.
  4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma *E–klase*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības noteikumi, tīmekļa platformas *Edurio* aptaujas rezultāti).
  5. Situāciju analīze par pedagoģijas un izglītības iestādes aktuālās darbības jautājumiem.
  6. Tīmekļvietnes <https://naminsh.lv/sakumskola/> un komunikācijas sociālajos medijos izpēte.

Novēlu Jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Sandra Zagorska

1. Izglītības iestādes darbību un iestādes vadītāja profesionālo darbību vērtē piecos kvalitātes vērtējuma līmeņos: “nepietiekami”; “jāpilnveido”; “labi”; “ļoti labi”; “izcili”. [↑](#footnote-ref-1)